Predkladacia správa

	Ministerstvo pôdohospodárstva SR  predkladá na rokovanie vlády SR návrh na odpustenie návratnej finančnej výpomoci, podľa odd.6, § 46 Zákona NR SR č. 303/1995 Z. z. o rozpočtových pravidlách v znení neskorších predpisov, ktorá bola poskytnutá Štátnemu fondu trhovej regulácie SR, ktorý sa pretransformoval na Intervenčnú poľnohospodársku agentúru. Návratná finančná výpomoc bola poskytnutá na riešenie dopadov mimoriadneho sucha v roku 2000 podľa  § 6 ods. 5, písm. c)  a ods. 6 zákona NR SR č. 303/1995 Z. z. o rozpočtových pravidlách v znení neskorších predpisov. 
	Súhlasným stanoviskom vlády SR sa zabezpečí bod C.8 uznesenia vlády SR č. 790 z 30.augusta 2001 k návrhu štátneho rozpočtu na rok 2002.
	Materiál nemá  enviromentálny vplyv ani dopad na zamestnanosť. Nadväzne na limitovaný objem príjmov štátneho rozpočtu SR na rok 2002 nebolo možné riešiť bežný transfer pre ŠFTR, preto v celom proces prípravy návrhu štátneho rozpočtu SR na rok 2002 bola pozornosť zameraná na odpustenie pôžičky. Na návrh vlády  SR došlo preto k novele zákona NR SR č. 303/95 Z. z. o rozpočtových pravidlách, v znení neskorších predpisov v doplnení možnosti odpustenia pôžičky, a prijal sa v uznesení vlády SR bod C.8, na oddialenie splátky a následne jej odpustenie. Z uvedeného dôvodu podľa názoru MP SR toto odpustenie nemá z pohľadu štátneho rozpočtu následný dopad.
Ministerstvo financií SR listom č. 4902/2002-47 zo dňa 15.3.2002 oznámilo, že nemá  k tomuto materiálu z vecného hľadiska pripomienky a súhlasí s jeho predložením na rokovanie vlády SR.
Po uvedenom súhlase na predloženie žiadosti na odpustenie pôžičky na rokovanie vlády SR Ministerstvom financií SR, návrh bol predložený na pripomienkové konanie ústredným orgánom. Zainteresované oslovené ústredné orgány  s návrhom MP SR súhlasili.  Zásadný nesúhlas vyjadrila len kancelária podpredsedu vlády SR pre ekonomiku, ktorá sa odvolala na fakt, že súčasný vývoj vo verejných financiách neumožňuje takýto postup.
Rozporové konanie sa uskutočnilo na úrade vlády SR dňa 9.4.2002 medzi ministrom pôdohospodárstva pánom Koncošom a podpredsedom vlády SR pre ekonomiku pánom Miklošom. Nedošlo však k dohode.